
Kvalitetsrapport for studieprogrammene ved NFH

Norges fiskerihøgskole har nærmere 600 aktive studenter på 12 studieprogram

Innledning

Norges fiskerihøgskole (NFH) har det administrative ansvaret for fire bachelorgrads-program og åtte mastergradsprogram (en 5-årig integrert master og sju 2-årige påbyggingsmastere). NFH tilbyr biologiundervisning både på bachelor- og mastergradsnvivå. Bachelorgradsprogrammet i biologi administreres av Det matematisk-naturvitenskapelige fakultet. Dessuten har NFH ansvaret for påbygningsåret i bedriftsøkonomi- og logistikk som følge av en samarbeidsavtale med Høgskolen i Tromsø. NFH bidrar også med undervisning i emner som inngår både i bachelorgradsprogram i Språk og økonomi samt bachelorgradsprogram i Helseadministrasjon. En betydelig andel av studentene her er enkeltemnestudenter, dvs. studentene har ikke studierett til noe bestemt program. I studieåret 2004/2005 er det fortsatt et mindre antall studenter registrert for fullføre etter de gamle reglementene som gjaldt før innføringen av Kvalitetsreformen. Cand.mag.-graden ble faset ut sommeren 2005,  mens det er anledning til å fullføre gamle hovedfag fram til sommeren 2007.

Ved NFH er det høsten 2005 meldt 686 studenter til minimum en eksamen. 577 studenter er tilmeldt (minst) ett studieprogram administrert av NFH. 69 studenter har enkeltemnestatus, en stor del av disse utgjøres av tilreisende utvekslingsstudenter. 

Inntakskvalitet

Opptak til grunnutdanninger og integrerte mastergradsprogram skjer i form av søknad til Samordna opptak (SO). All saksbehandling i denne forbindelse gjennomføres hos SO, og tilbud om studieplass og administrering av ventelister osv gjøres hos SO.. Kun søknader om opptak på bakgrunn av særskilt grunnlag (realkompetanse) saksbehandles ved NFH, mens tilbud om plass formidles av universitetet sentralt. Universitetsstyret fastsetter etter tilråding fra NFH en ramme for opptak til de enkelte programmene, som SO i neste omgang forholder seg til .

NFH har de fire bachelorgradsprogrammene Samfunnsøkonomi, Marin bedriftsledelse, Fiskerifag og Akvakultur hvor opptaket skjer via SO. Tilsvarende gjelder for det femårige integrerte mastergradsprogrammet i Fiskehelse. Det kreves generell studiekompetanse for opptak til programmene i fiskerifag, marin bedriftsledelse, samfunnsøkonomi. For opptak til realfaglige programmene i akvakultur og fiskehelse er opptakskravene de samme som til realfagsstudier generelt i Norge (matematikk fra 2. år i videregående og et av fagene matematikk, kjemi, biologi eller fysikk fra 3. års nivå). 

Når det gjelder de to-årige påbygningsmasterne (Samfunnsøkonomi, Biologi, Økonomi og administrasjon, Akvakultur, Fiskerifag, International Fisheries Management og Marin bedriftsledelse) er det lokalt opptak. Dvs at søkere til disse programmene sender inn søknad på lokalt søknadsskjema for opptak. Saksbehandlingen skjer ved NFH, i samarbeid med universitetets felles Forsknings- og studieavdeling. Tilbud om opptak sendes fra NFH.

Årsstudiet i bedriftsøkonomi og logistikk er et tilbud som primært er tiltenkt studenter med 2-årig kandidatutdanning i økonomi og administrasjon fra høgskolene. Studietilbudet er opprettet i samarbeid med Høgskolen i Tromsø. Studiet er åpent for andre søkere også, og kan inngå i ulike utdanningsløp som årsstudium. Opptaket skjer lokalt.
1. Opptak til samfunnsfaglige bachelorgradsprogram krever generell studiekompetanse. For realfagsprogrammene inkludert integrert mastergradsprogram i fiskehelse er det krav om fordypning i realfag fra videregående skole (felles nasjonal standard)

2. Opptak til 2-årige påbygningsmasterer krever bachelorgrad (eller cand. mag.-grad) i faget. Det er også innført krav om gjennomsnittskarakter lik C eller bedre for opptak (NFHs bestemmelse).

Tabellen under gir en oversikt over søkning, opptak og totalt antall studenter høsten 2005 på alle programmene som NFH enten administrerer selv eller deltar i.
	Studieprogram
	Antall søknader 
	1. pri.
	Nye studenter 
	Sum stud.

H-20051

	B-Fiskerifag
	182 (193)
	45 (41)
	34 (23)
	138

	B-Akvakultur
	61 (81)
	8 (10)
	3 (3)
	10

	B-Marin bedriftsledelse
	225 (178)
	77 (72)
	37 (29)
	137

	B-Samfunnsøkonomi
	238 (178)
	18 (14)
	25 (8)
	51

	B-Bed.økon./logistikk
	
	
	
	49

	B-Biologi*
	214 (348)
	42 (64)
	23 (42)
	121

	B-Språk og økonomi*
	148 (113)
	19 (14)
	12 (12)
	35

	B-Helseadministrasjon*
	170 (-)
	22 (20)
	26 (11)
	40

	IMA-Fiskehelse
	55 (416)
	5 (18)
	2 (9)
	33

	M-Akvakultur
	(5)
	(5)
	(1)
	3

	M-Biologi*
	(10)
	--
	4 (7)
	29**

	M-Fiskerifag/Fiskerikd.
	
	--
	33
	145

	M-Samfunnsøkonomi
	 14 (16)
	--
	 4(4)
	12

	M-Økonomi og adm.
	 72 (46)
	--
	 21 (20)
	42

	M-Marin bedriftsledelse
	46
	--
	15
	15

	M-Int. Fish. Managem.
	? (169)
	? (169)
	 20 (20)
	44


Tabell 1 viser antall søknader på de ulike studieprogram i relasjon til 1. prioritet, antall studenter tatt opp samt totalt antall studenter på programmet. Tallene i parentes er for opptaket høsten 2004. Programmene merket * administreres av andre fakultet ved UiTø.**Studenter på master i biologi/hovedfag i biologi ved NFH. 1 Tallene inneholder også studenter med flere studieretter.

Innsatskvalitet

NFH har fire institutt, to innenfor samfunnsvitenskap og to innen realfag.  Hvert institutt ledes av en instituttleder samt et instituttstyre, fra 01.08.05 av åremålstilsatt instituttleder. Alle instituttene har egne administrativt og teknisk ansatte i forbindelse med daglig drift. Instituttene samarbeider tett med NFHs felles administrasjon innenfor personal, økonomi, studier osv. Tabellen under gir en indikasjon på ressursene de fire instituttene rår over.

	Ressurs
	Budsj. 2005
	Phd-stud.
	Vit. ans.

	IAB
	5,10 Mkr
	25
	22

	IMAB
	4,48 Mkr
	17
	14

	IFØ
	1,88 Mkr
	7
	19

	ISAM
	2,30 Mkr
	8
	12


Tabell 2 viser de fire instituttenes drifts- og undervisningsbudsjett (unntatt lønnsmidler og overføringer) for 2005. I tillegg ser vi antall Phd-studenter og vitenskapelig ansatt, som gir en indikasjon på innsats i undervisningen.

Resultatkvalitet

Bachelor

De nye bachelorgradsprogrammene ble etablert fra og med opptaket i 2003 (med unntak av studiet i marin bedriftsledelse som startet i 2002). Det gjenstår derfor å vinne erfaringer med hensyn på hvor mange studenter som avslutter studiene hos oss med bachelorgrad, og hvordan disse tas i mot på arbeidsmarkedet. Men vi opplever at de fleste studentene hos oss ønsker å fullføre sin utdanning ved å gjennomføre et mastergradsprogram. Det er også på dette nivået vi får fullt utbytte av vårt fortrinn som er å kunne tilby forskningsbasert utdanning på videregående nivå. 

Bachelorgradsprogrammet i fiskerifag har for enkelte kull hatt et visst frafall. 2001-kullet (som burde fullført programmet sommeren 2004), er redusert med om lag 1/3-del siden studiestart. Programstyret er oppmerksom på forholdet, og vil søke å implementere relevante tiltak. Ettersom realfagene er viktige innenfor programmet, er det spesiell oppmerksomhet omkring det manglende faglige ledd mellom opptakskravene (ikke krav om fordypning i matematikk og kjemi), og programmets kurs som faglig bygger på andreårs-fordypning i begge fagene. Ett alternativ er å endre programmets innhold, et annet er å skjerpe opptakskravene, ett tredje er å innføre obligatoriske kurs hos oss for å dekke opp faglige mangler hos søkerne. Programstyret diskuterer dette, uten at en foreløpig har samlet seg om en entydig tilråding om endring.

Master

Det ble våren 2005 for første gang tatt opp studenter til mastergradsprogrammet i marin bedriftsledelse. Derved har studentene også innenfor dette faget et komplett tilbud fram til og med mastergrad. Programmet i kystsoneforvaltning ble nedlagt høsten 2004, dels på grunn av sviktende søkning, og dels fordi den faglig ansatte ved Institutt for samfunns- og markedsfag som var tiltenkt ansvaret for programmet, sluttet i sin stilling. 

Ved innføringen av Kvalitetsreformen ble det etablert et stort antall spesialiserings-retninger innenfor biologi (5) og fiskerifag (8). Flere av disse retningene har per dato ikke studenter. Det blir en oppgave for instituttene å følge opp denne problemstillingen med en kritisk gjennomgang av antallet retninger, navn og faglig organisering. Slik at hensiktsmessige løsninger kan etableres for studentene og fagmiljøene. Et stort antall spesialiseringsretninger medfører også en unødvendig administrativ kostnad. 

Enkeltemner

 Universitetet har som uttrykt siktemål at flest mulig studenter skal knyttes til et program, og Universitetet i Tromsø har som nevnt ovenfor en høyere andel av sine studenter tilknyttet enkeltemner enn de andre universitetene. NFH vil ha oppmerksomhet rettet mot dette forholdet, og analysere forholdet mellom institusjonens målsetting og studentenes tilpasning i studiesituasjonen. 69 studenter er registrert hos oss høsten 2005 med studierett til enkeltemner.  Deler av det høye antallet hos oss lar seg imidlertid forklare ved at dette utgjøres av innreisende internasjonale studenter. Enkeltemner innenfor økonomi og administrasjon er også populære blant flere studentkategorier, og utgjør en stor del av de etterspurte enkeltemnene. Flere med avsluttet utdanninger kommer tilbake og tar enkeltemner innenfor disse fagene. 

Integrert Master fiskehelse

Programmet framtrer nå på en formålstjenlig måte, og kvaliteten og innhold ivaretas etter høgskolestyrets ønske av et eget programstyre. Rekrutteringen er varierende, og informasjons- og rekrutteringsarbeidet må videreføres også for dette studiet. 

Akvakultur

Rekrutteringen til bachelorgradsprogrammet i akvakultur har vært en utfordring de siste åra. Høgskolestyret har derfor  i flere runder diskutert videreføringen av akvakulturstudiet. Styret har valgt å videreføre programmet som eget søknadsalternativ, men ønsker å blir forelagt en egen sak om studiet våren 2006. 

På masternivå er det etablert et eget program i akvakultur, en spesialiseringsretning i akvatisk økofysiologi innenfor biologi, og en retning i oppdrettsbiologi  innenfor fiskerifag. Det totale studenttallet innenfor fagfeltet er ikke stort nok til å forsvare en slik organisering, dette forholdet vil bli fulgt opp av fagmiljøene. 

Undervisningskvalitet

 Det er generelt høy undervisningskvalitet på de emnene NFH har ansvaret for: Fagansvarlige har oftest doktorgrad, og innehar professor- eller førsteamanuensisstillinger. For en del kurs hentes det inn gjesteforelesere fra andre institusjoner. Dette er gjerne forelesere med spisskompetanse som utgjør et viktig bidrag i undervisningen. Også Phd-studenter bidrar med forelesninger og veileding, prjmært på bachelorgradsnivå, men i enkelte tilfeller på mastergradsnivå innenfor sine forsknings- eller spesialfelt. 

Utenom ordinære forelesninger har mange kurs innlagt seminarundervisning og/eller laboratoriearbeid. På laveregradskursene benyttes både mastergrads- og Phd-studenter som veiledere – dette har NFH god erfaring med. 

Studentevalueringer

Universitetet har tatt i bruk det nettbaserte evalueringsverktøyet ”Questback” for å gjennomføre studentevalueringer. NFH har gode erfaringer med verktøyet, både til kurs- og andre evalueringer. Konkret har vi også benyttet verktøyet til å evaluere hvor fornøyd de nye studentene er med mottaket. Ved at dette kan gjøres nettbasert blir det lite tidkrevende for studentene å gi sin tilbakemelding, som er viktig for å oppnå en høy svarprosent.

For en del emner vil det være aktuelt med evalueringsmøter mellom fagansvarlig, administrasjon og to-tre studentrepresentanter for å evaluere enkeltemner. 

	Studieprogram
	Obl. emner (n)
	Emner evaluert

	B-Fiskerifag
	18
	10

	B-Akvakultur
	14
	3

	B-Marin bedriftsledelse
	18
	9

	B-Samfunnsøkonomi
	13
	7

	B-Bed.økon./logistikk
	6
	3

	B-Biologi
	8
	4

	IMA-Fiskehelse
	22
	6

	M-Akvakultur
	3
	-

	M-Biologi

	-
	-

	M-Fiskerifag

	24
	3

	M-Samfunnsøkonomi
	8
	2

	M-Int. Fish. Managem.
	9
	9


Tabell 3 gir en oversikt over antall obligatoriske emner samt hvor mange av 
disse som har vært evaluert i studieåret 2003-/2004.

Det er flere utfordringer knyttet til emneevaluering:

· hvordan få flest mulig studenter til å delta

· når og hvordan evaluere

· metode for representativt utvalg studenter

· utvikling av emnekvalitet

· forventninger til emnet

· oppfølging (økonomi)

Faglærerevalueringer

Som et viktig element i Kvalitetssikringssystemet skal det fra og med inneværende studieår gjennomføres faglærerevalueringer. Her skal fagansvarlige vurdere studentenes faglige forutsetninger for å ta emnet, vurdere studentenes grad av deltakelse (oppmøte til undervisningen og aktiv deltakelse), vurdering av arbeidsmengde og eksamensformens relevans i forhold til læringsmålet for emnet, og en vurdering av egen innsats i undervisningen. Faglærer skal også komme med råd og forslag til forbedringer av kvaliteten. Dette vil inngå i kvalitetsrapportene fra programmene neste år, og vil bli gjort obligatorisk for de emnene hvor det gjennomføres studentevalueringer. 

Spesielle forhold som dukker opp gjennom programmert emne-evaluering eller ved det blir levert inn klager, følges opp direkte overfor faglærer og institutt uten unødig opphold. 

Programevalueringer

NFH har i løpet av sommeren og høsten 2005 gjennomført to programevalueringer: Bachelorgrads- og mastergradsprogrammet i fiskerifag og det engelskspråklige programmet i International fisheries management er begge evaluert ved ekstern hjelp. Rapportene fra disse evalueringene foreligger ikke før i andre halvdel av oktober, som gjør at resultatene ikke kan innarbeides ved denne rapporteringsrunden. Evalueringene vil bli bearbeidet og fulgt opp av programstyrene så snart de foreligger. 

Sensurordning

Bruken av eksterne sensorer har vært tema etter innføringen av Kvalitetsreformen, ettersom det da ble etablert en mulighet for å ikke la alle eksamener underlegges ekstern sensur. Imidlertid valgte NFH å bestemme at i alle tilfeller hvor det gis karakter som utgjør hele eller deler av sluttkarakteren for emnet, skal det benyttes ekstern sensor. På selvstendig arbeid på masternivå skal ekstern sensor benyttes. Dette har medført store økninger i kostnadene for instituttene. Det er senere gitt åpning for å la ekstern sensor vurdere et tilfeldig utvalg av besvarelser på kurs med mange deltakere, etter en bestemt formel. Eksamensording og ekstern sensur skal evalueres i løpet av skoleåret.

Internasjonalisering

 Norges fiskerihøgskole har over lang tid hatt en sterk internasjonal profil blant annet gjennom det internasjonale masterprogrammet og samarbeid på forskernivå. Kvalitetsreformen gav NFH muligheten til å utvikle sin internasjonale portefølje ytterligere, med et ekstra sterkt fokus på utveksling av studenter. 

 NFH ønsker å tilrettelegge for utenlandsopphold som en del av alle studieprogram, både på bachelor- og masternivå. Dette innebærer ikke at alle studenter må reise ut, men at alle skal ha muligheten til det uten at det forsinker studieprogresjonen. Hvert program skal ha tilbud om tre utvekslingsavtaler, hvor det er definert et konkret kursinnhold. Denne målsettingen er ikke oppnådd. 

Særskilte kvalitetsfremmende tiltak

Det er implementert en del  tiltak som kan nevnes. Et repetisjonskurs i matematikk er innført og lagt til tida før og like etter semesterstart, som et tilbud til studenter som ikke har tilstrekkelig bakgrunn i faget til å ta det obligatoriske brukerkurset i matematikk som inngår i flere program. Et forkurs i kjemi er lagt til høsten som forberedelse til vårens obligatoriske kjemikurs for fiskerifagsstudentene. Ekskursjoner på ex.fac. for nye studenter på programmene i marin bedriftsledelse og fiskerifag har både en faglig og en sosial  målsetting. 

Undersøkelse om studiehverdagen på nfh

Det ble høsten 2004 gjennomført en spørreundersøkelse om studentenes syn på ulike deler av NFH sitt servicetilbud. Dette dreide seg om studentenes syn på administrasjonen, faglige og sosiale aspekter ved studieforholdene. Alle studentene ble invitert til å delta, og undersøkelsen ble gjennomført ved hjelp av papirskjema. 257 skjema ble returnert, dette utgjør ca 51 % av totalt studenttall. Kjønnsfordelingen blant de som svarte var ganske lik fordelingen mellom kjønnene blant studentene. 

Undersøkelsen viser at et stort antall (85%) oppfatter den faglige kvaliteten på studiet de følger som tilfredsstillende eller svært god. Studentene framhever at kontakten med lærerne er god. Mange framhever et godt sosialt miljø og gode fasiliteter som en positiv side ved det å studere ved NFH. Videre er studentene godt fornøyd med feltarbeid, tokt, laboratorier og ekskursjoner. Det gis tilbakemelding på at kontakten mot næringslivet bør økes ved å iverksette ulike typer tiltak både innenfor studienen og i andre sammenhenger, for eksempel i form av sommerjobber/trainee-stillinger samt studentbesøk. Et stort antall mener det er behov for mer praksis i studiet. Tilrettelegging for internasjonal utveksling er klart en utveksling, men samtidig er det litt overraskende at mange sier de ikke ønsker å benytte seg av muligheten for å delta i utvekslingsprogram. 

Tilbakemeldingene i forhold til NFHs studieadmninistrasjon går på at det kan være vanskelig å få oversikt over hvem som gjør hva, og at ”administrasjonslandskapet” kan oppfattes som noe uoversiktlig. 

Undersøkelsen konkluderer med at trivselen blant studentene er svært god, men respontdentene kommer likevel med mange tilbakemeldinger på hva som bør gjøres for å øke trivselen. Hovedsakelig går dette på ønske om flere sosiale og faglige tilstelninger. Et klart flertall (87%) oppgir at deres forventninger til NFH som utdanningsinstitusjon er innfridd helt eller delvis. Kun 7 av de 257 respondentene vil ikke anbefale andre å studere ved NFH. 

Studieprogramorganisering

 NFHs studietilbud har en bred studieprogramportefølge som spenner over fra økonomi og markedsfag, til biologi og teknologifag. De gjeldende studieprogrammene og studieplanene ble i all hovedsak utformet i forbindelse med Kvalitetsreformen, men etter innføringen har det vært gjort justeringer i studieplanene. Og ikke minst har det blitt opprettet nye studieprogram bl.a. som følge av meldte behov.

 Kvalitetsreformen var en gylden mulighet til en nøyere gjennomgang av hele utdannings-portefølgen. Siden innføringen har det vært gjennomført tre hovedopptak til de ulike programmene og ikke overraskende er det noen studieprogram og studieretninger innenfor bestemte program, som har større popularitet enn andre. 

 På mastergradsnivå er det lett å se at en del studieretninger innenfor ulike program har store og felles likhetstrekk og en sammenslåing av slike studieretninger slik at de blir tilhørende kun ett program kan være hensiktsmessig. Begrunnelsen er at søkningen til en del programmer ikke har vært spesielt stor – verken før eller nå etter innføringen av Kvalitetsreformen. En sammenslåing må selvsagt få følger for rekrutteringsgrunnlaget til master, ved at studenter fra ulike studieprogrammer på bachelorgradsnivå (med spesifikke fag- og emnekrav) gis anledning til å søke på et fagområde tilhørende et mastergradsprogram.

Relevans

Formålet med NFHs studieprogramportefølge er å gi kandidatene kunnskaper og markedstilpasset kompetanse som både landsdelen, landet og verden for øvrig etterspør. Næringsliv, organisasjoner og offentlig forvaltning etterspør fagspesifikk kompetanse innen havbruk og akvakultur, økonomi, ledelse, miljø, pedagogikk, og offentlige og private forskningsinstitusjoner etterspør spisskompetanse som bare NFH og universitetet kan tilby. 

Erfaringen de senere år er at arbeidsmarkedet er stramt, konkurransen om jobbene erbeinhard – og mange kandidater må til å begynne med ta til takke med andre typer jobber enn det de har utdannet seg til. Dette henger blant annet sammen med høye forventninger, et annet forbruksmønster, prisnivå og annet. Arbeidsgivere krever ofte relevant erfaring i tillegg til formell kompetanse når stillinger lyses ut.

Det blir derfor stadig viktigere at både eksisterende og ikke minst viktig planlagte nye program vurderes ut fra sitt rekrutteringspotensiale og ut fra en vurdering av kandidatenes framtidige arbeidsmarked. NFH kan ikke hvile for lenge på sine laurbær her, men må hele tiden ha oppmerksomhet omkring forholdet. 

 Norges fiskerihøgskole tilbyr informasjonstjenester i tilknytning til studiene. Informasjon blir i hovedsak gitt gjennom Internett. I tillegg til dette bruker faglærerne på et stort antall kurs ClassFronter for å formidle kursspesifikk informasjon. Studiekonsulentene ved Norges fiskerihøgskole har fordelt ansvaret for de enkelte studieprogrammene, og derigjennom er de sekretærer for de tilhørende programstyrene.

 Undervisning utenom laboratoriene foregår på undervisningsrom av ulik størrelse. Vanligvis undervises det i mindre undervisningsrom, men en gjør også bruk av våre to auditorium. I ”Store auditorium” er det plass til 100 studenter, mens en i ”Lille auditorium” kan undervise 50 studenter samtidig. Alle forelesningsrom er utstyrt med projektor og overheadfremviser. 

 I tillegg finnes det 2 store undervisningslaboratorier. Laboratoriene har alt av utstyr en kan forvente seg i en moderne forsknings- og utdanningsinstitusjon. For akvakulturstudenter er det mulig å arbeide med levende organismer på den moderne og velutrustede Havbruksstasjonen i Kårvika. Ved NFH har vi tre pc-labber med til sammen 63 datamaskiner som alle studentene har tilgang til. I tillegg finnes det et undervisningsrom med 22 maskiner som også er åpent for alle studentene når det ikke foregår undervisning. Trådløst nettverk er gjort tilgjengelig i fellesarealene i NFH-bygget og i vår del av Teorifagbygget. 

 Universitetet i Tromsø disponerer 3 forskningsfartøyer for fleraktivitets marin forskning og undervisning. F/F Hyas (12.4 m) brukes mest i nærområdene og driften er vanligvis basert på dagsturer. F/F ”Johan Ruud” (30.5 m) dekker de oppgaver som skjer i fjord og kystområdene fra Lofoten til Varangerfjorden. F/F ”Jan Mayen” (63.8 m) er spesielt utrustet for aktiviteter i Norskehavet og Barentshavet, Svalbard og andre islagte områder. Alle fartøyene har mannskaper med solid opplæring og erfaring fra ulike forskningsaktiviteter.

De enkelte program

De enkelte programstyrene har utarbeidet egne rapporter for sine program, som følger som vedlegg til denne samlede framstillingen. Det er sterkt å anbefale at NFHs felles rapport sees i sammenheng med delrapportene, som drøfter programspesifikke forhold på en mer detaljert måte enn det som er mulig i denne samlerapporten. 

Forskerutdanninga

Det er for første gang utarbeidet en felles rapport for den organiserte forskerutdanninga ved NFH. Flere forhold er berørt, de viktigste er problematikken omkring frafall, veiledning og sammensetning av stipendiatenes pliktarbeid.

Styringskvalitet

Fagutvikling og fagtilbud ved norske universitetet har tradisjonelt framkommet etter initiativ internt i institusjonene, og hatt sitt utspring i aktive fagmiljø. Markedstenking og markedstilpasning har ikke hatt stor betydning når universitetet skulle vurdere sin fagportefølge. Denne situasjonen er nå utfordret fra flere sider. Vår finansiering er avhengig av at vi har god studenttilstrømning til våre tilbud. Og det er vanskelig å begrunne forslag om fagutbygging uten samtidig å kunne vise til en dokumentert etterspørsel etter de kandidatene som skal utdannes. 

På denne bakgrunn må vår beslutningsstruktur være tilpasset nye utfordringer: NFH må kunne styres i samsvar med overordnede vedtak og endrede forutsetninger. 

Det er viktig at de ulike interessene hos: Student – faglærer – institutt – programstyre –  høgskolestyre – universitetsstyre; organiseres på en hensiktsmessig og styringsdyktig måte.

Status for kvalitetssikringsarbeidet

Fjorårets tiltaksliste i NFHs utdanningsrapport inneholdt følgende punkter. Her gis en kort oppsummering av status for arbeidet.

1. iverksette tiltak for å styrke rekrutteringen til studieprogrammene: NFH gjennomførte vinteren 2004/2005 en omfattende rekrutteringskampanje, med tiltak som skolebesøk, veggavis, kinoreklame, deltakelse på utdanningsmesser, enkel brosjyre, avisannonser mm

2. forbedret styringsstruktur: det er innført enhetlig ledelse på instituttnivå, med åremålstilsatt instituttleder

3. utarbeide oversiktlig informasjon: vi har videreført arbeidet med tilpasning til eu-standard på vår nettinformasjon, nettsidene er oppdatert og delvis reorganisert

4. bedre undervisningskvalitet: dette er et kontinuerlig arbeid, hvor evalueringsprosessene (student-, lærer- og eksterne evalueringer) er viktige, og oppfølgingen av lærer, institutt og programstyrer avgjør graden av suksess

5. fornuftig program- og studieretningsstruktur: kontinuerlig

6. bedre faglig og sosial oppfølging av den enkelte student: jfr også ’4’, det inngås nå avtale om utdanningsplan med hver student, velkomsten for nye studenter er omfattende både faglige og sosialt og har fått brukbar tilbakemelding, det internasjonale mastergradsprogrammet har nå en hel ukes velkomstarrangement for  nye studenter

7. forbedre mulighetene for internasjonalisering og studentutveksling: målsettingen er minimum tre programspesifikke avtaler med konkret definerte kurs, dette er kun delvis oppnådd og må videreføres

8. karrieresenter: vi har ikke funnet plass til dette innenfor dagens rammer, men arbeidet videreføres i form av planlegging av trainee-senter etter modell fra Canada

Oppsummering og forslag til tiltak

NFH tilbyr mange spennende, faglig solide og arbeidsmarkedsrelevante studieprogram. Men vi må hele tiden vise styringsvilje, og se til at kvaliteten og relevansen holdes ved like og oppdateres. 

Tiltaksliste:

1. videreføre repetisjonskrus i matematikk og forkurs i kjemi

2. internasjonaliseringsarbeidet med konkret mål om tre avtaler per program videreføres

3. utvikling av engelskspråklige program må vurderes

4. ressursbruk på emne og program må vurderes av instituttene

5. felles retningslinjer for fastsetting av arbeidsomfang (utfyllende pliktarbeidsbestemmelser) utarbeides

6. bruken av eksterne sensorer/sensurordningen evalueres

7. ekstern evaluering av programmene i fiskerifag og international fisheries management innarbeides i neste års rapportering

8. trainee-senter (karrieresenter) vurderes




� Master i biologi har fem studieretninger med forskjellig antall obligatoriske emner på hver retning.


� Master i fiskerifag har 8 studieretninger med forskjellig antall obligatoriske emner på hver retning.

